b"\n_START_ARTICLE_\nPere Mir i Puig\n_START_SECTION_\nBiografia\n_START_PARAGRAPH_\nDoctor en Ci\xc3\xa8ncies Qu\xc3\xadmiques, es va dedicar a la investigaci\xc3\xb3, s\xc3\xadntesi i fabricaci\xc3\xb3 de productes qu\xc3\xadmics, i a la promoci\xc3\xb3 de diverses empreses i patents. Ha estat tamb\xc3\xa9 professor a l'Escola d'Enginyers T\xc3\xa8cnics de la Universitat Polit\xc3\xa8cnica de Catalunya i fundador del Centre d'Estudis Catalans de la Sorbona (Par\xc3\xads). El 1993 va rebre la Creu de Sant Jordi en reconeixement a la seva tasca._NEWLINE_L'any 2002, va crear la fundaci\xc3\xb3 Cellex, que ha liderat en els darrers anys les aportacions del sector privat al progr\xc3\xa9s cient\xc3\xadfic de Catalunya. Alguns projectes que ha finan\xc3\xa7at s\xc3\xb3n l'Institut de Ci\xc3\xa8ncies Fot\xc3\xb2niques, el Centre de Recerca Biom\xc3\xa8dica de la Universitat de Barcelona, l'Institut d\xe2\x80\x99Investigacions Biom\xc3\xa8diques August Pi i Sunyer (IDIBAPS), l'Institut d'Oncologia Vall d'Hebron, i el programa CiMs+CELLEX de beques per alumnes de batxillerat especialitzat en ci\xc3\xa8ncia i matem\xc3\xa0tiques._NEWLINE_L'aportaci\xc3\xb3 a l'ICFO va ser la donaci\xc3\xb3 de mecenatge cient\xc3\xadfic m\xc3\xa9s gran feta a Espanya, i va permetre de construir l'edifici Nest, que es va inaugurar el juny de 2012._NEWLINE_De perfil molt discret, es calcula que, entre 2004 i 2010, la seva fundaci\xc3\xb3 va finan\xc3\xa7ar amb 62 milions d'euros diferents instituts cient\xc3\xadfics._NEWLINE_L'any 2011 va obtenir el Premi Nacional de Recerca, en la categoria de mecenatge cient\xc3\xadfic. El 2013 va rebre la medalla d'or de l'Ajuntament de Barcelona, amb el Guard\xc3\xb3 al M\xc3\xa8rit Cient\xc3\xadfic per la seva implicaci\xc3\xb3 en el mecenatge en recerca f\xc3\xadsica, qu\xc3\xadmica i biom\xc3\xa8dica."